b'\n_START_ARTICLE_\n\xc4\x8crnopik\xc4\x8dasta ku\xc5\xa1\xc4\x8darica\n_START_SECTION_\nOpis\n_START_PARAGRAPH_\nDol\xc5\xbeina je sedem centimetrov, rep je obi\xc4\x8dajno \xc5\xa1e dvakrat dalj\xc5\xa1i. Pri samcih je spodnja stran rumenkasto do oran\xc5\xbenorde\xc4\x8de obarvana in se ostro lo\xc4\x8di od svetlomodrega grla. Pri mlaj\xc5\xa1ih primerkih je trebu\xc5\xa1na stran svetlej\xc5\xa1a, v\xc4\x8dasih rahlo zelenkasta ali modrikasta. Grlo je vidno, tudi \xc4\x8de ku\xc5\xa1\xc4\x8darice nimamo v rokah. Modro je tudi oko. Zgornja stran je rjavkasto ali sivkasto obarvana z drobnimi \xc4\x8drnimi pikicami._NEWLINE_Zna\xc4\x8dilnost roda Algoyroides (gredljasta ku\xc5\xa1\xc4\x8darica), ki mu pripada tudi \xc4\x8drnopik\xc4\x8dasta ku\xc5\xa1\xc4\x8darica, so luske na hrbtu, ki so velike in ploske, romboidne oblike. Luske se prekrivajo kot stre\xc5\xa1niki in so na otip robate. Zna\xc4\x8dilnost te vrste pa je ta, do ima vzdol\xc5\xbe hrbta 10-12 vrst teh lusk. Druge luske so nekoliko manj\xc5\xa1e._NEWLINE_Obstaja tudi temnej\xc5\xa1i razli\xc4\x8dek, ki je posledica med ku\xc5\xa1\xc4\x8darji redke mutacije v genu za izra\xc5\xbeanje melanina. T. i. melanisti\xc4\x8dna \xc4\x8drnopik\xc4\x8dasta ku\xc5\xa1\xc4\x8darica ima povsem \xc4\x8drn hrbet, brez razpoznavnega vzorca, temno modro grlo, pri strani malce oran\xc5\xbeno, ter temen, sivkasto moder trebuh; ob strani telesa in nog je rumenkasta. V Sloveniji je bil tak\xc5\xa1en primerek prvi\xc4\x8d opa\xc5\xbeen 10. marca 2011 na klifu ob reki Dragonji.\n_START_SECTION_\nBivali\xc5\xa1\xc4\x8de\n_START_PARAGRAPH_\n\xc5\xbdivi v razli\xc4\x8dnih habitatih, ustrezajo ji kamnita grmi\xc5\xa1\xc4\x8da, zara\xc5\xa1\xc4\x8dene stene, kamniti nasipi in terase ter kamnite ograje. Je dobra plezalka. Zaradi svoje obarvanosti je dobro opazna predvsem na svetlej\xc5\xa1ih skalah.\n_START_SECTION_\nRazmno\xc5\xbeevanje\n_START_PARAGRAPH_\nV \xc4\x8dasu parjenja samci razkazujejo svoje \xc5\xbeivomodro obarvane vratove in ognjenooran\xc5\xbene trebuhe s \xc4\x8dimer prepri\xc4\x8dujejo samice, da so prav oni tisti, s katerimi se je vredno pariti. Zle\xc5\xbeejo 2-3 jajci.'